**Sensorveiledning**

***NOAS2101 Norsk språkstruktur i et andrespråksperspektiv V2020***

***Generelt om emnet og undervisningen***

Emnet gir ei innføring i norsk språk i et typologisk og kontrastivt perspektiv. Det

inneholder følgelig både en beskrivelse av den grammatiske og den fonologiske strukturen i norsk samt sammenligning med flere av de store innvandrerspråkene i Norge.

Dessuten drøftes grammatikkundervisningens plass innenfor opplæring i norsk som andrespråk.

Etter fullført emne skal studentene:

* gjøre rede for sentrale trekk ved norsk syntaks og morfologi i et kontrastivt perspektiv
* redegjøre for hva som kjennetegner norsk fonologi, og hva som kan være spesielt vanskelig for innlærere når de skal tilegne seg norske lyder og norsk prosodi
* foreta analyser av innlærertekster på bakgrunn av kunnskaper om det norske språksystemet og innsikt i hvordan bl.a. trekk i innlæreres førstespråk kan påvirke deres muntlige og skriftlige bruk av norsk
* redegjøre for og drøfte ulike syn på grammatikkundervisning

Emnet forutsetter at studenter har svært god kompetanse i norsk. Utvekslingsstudenter følger også emnet. I vårsemestret 2020 foregikk undervisningen på norsk.

Undervisningen bestod av forelesninger og gruppeseminarer. Kvalifiseringsoppgaven var en individuell skriftlig presentasjon av et sentralt teoretisk spørsmål presentert i et kontrastivt lys med utgangspunkt i utvalgt pensum- eller tilleggslitteratur.

***Eksamensform***

Avsluttende skriftlig eksamen på 4 timer i det digitale eksamenssystemet Inspera. På grunn av koronasituasjonen sitter studentene hjemme under eksamen.

***Kriterier til den gode besvarelsen:***

Nordiske studier har utviklet nasjonale, fagspesifikke karakterbeskrivelser. På alle nivå i nordiskfaget er det tre hovedaspekter som skal måles ved eksamen

* kunnskapsinnholdet
* evne til problemløsing og kritisk innsikt i fagstoffet
* språkføring

Til eksamen vil det generelt være slik at alvorlig svikt på ett av disse overgripende punktene vil føre til stryk, samme hvor godt de andre aspektene er mestret.

Den gode besvarelsen skal *redegjøre* for utvalgte trekk og grammatiske strukturer, og sette disse i et kontrastivt lys. Språkføringen skal være sikker, og det formelle (innledning/avslutning, overskrift(er), logiske avsnitt) skal være på plass for at en oppgave kan vurderes som god eller bedre.

Sensorene må alltid være åpne for det uventede eksamenssvaret, og sensor vil alltid måtte utvise skjønn. Like fullt legger oppgaveformuleringen noen klare føringer for noen momenter som det er vanskelig å komme utenom:

* alle oppgavedeler, dvs. del 1, langsvarsoppgave og del 2, kortsvarsoppgaver (3 av 4), skal være besvart
* for at eksamen er bestått, må begge delene bestås.